বর্ণাঢ্য ইডেনে ব্লক বাস্টার ম্যাচ দিয়ে শুরু আইপিএল

ওয়েব ডেস্ক: রবিবার (৯ মার্চ) আইসিসি চ্যাম্পিয়ন্স ট্রফির (ICC Champions Trophy) ফাইনাল। তার রেশ কাটতে না কাটতেই কাউন্টডাউন শুরু হয়ে যাবে আইপিএল ২০২৫-এর (IPL 2025)। জাতীয় দলের সতীর্থরা এবার নিজের ফ্র্যাঞ্চাইজির জার্সি পরে একে অপরের বিরুদ্ধে খেলবেন। ১০ দলের এই টি২০ টুর্নামেন্টের তাকিয়ে থাকে গোটা ক্রিকেট বিশ্ব। ভারত এবং বিদেশের সেরা সেরা খেলোয়াড়রা আইপিএল খেলার জন্য অপেক্ষা করে থাকেন।

২০২৪ আইপিএল চ্যাম্পিয়ন হয়েছিল কলকাতা নাইট রাইডার্স (KKR)। প্রথা অনুযায়ী তাদের ঘরের মাঠ ইডেন গার্ডেন্সেই (Eden Gardens) আয়োজিত হবে উদ্বোধনী ম্যাচ। ২২ মার্চ সেই ম্যাচে কেকেআর-এর মুখোমুখি বিরাট কোহলির (Virat Kohli) রয়্যাল চ্যালেঞ্জার্স বেঙ্গালুরু (RCB)। অর্থাৎ শনিবাসরীয় সন্ধ্যায় ইডেনে বর্ণাঢ্য অনুষ্ঠান তো থাকবেই, তার পরেই হবে ব্লকবাস্টার ক্রিকেট দ্বৈরথ।

আরও পড়ুন: বর্ণাঢ্য ইডেনে ব্লক বাস্টার ম্যাচ দিয়ে শুরু আইপিএল

গত মরসুমে শাহরুখ খানের (Shah Rukh Khan) দল ট্রফি জেতায় এবার ম্যাচ আয়োজনে অগ্রাধিকার পাচ্ছে কলকাতার আইকনিক স্টেডিয়াম। সানরাইজার্স হায়দরাবাদ (SRH) রানার্স আপ হওয়ায় বেশি ম্যাচ পেয়েছে হায়দরাবাদের রাজীব গান্ধী আন্তর্জাতিক স্টেডিয়াম। সেখানে আয়োজিত হবে কোয়ালিফায়ার ১ এবং এলিমিনেটর। ইডেনে আয়োজিত হবে কোয়ালিফায়ার ২ এবং ফাইনাল। অর্থাৎ ঠিক ১০ বছর পর আইপিএলের ফাইনাল হবে কলকাতায়।

প্রসঙ্গত, ২২ মার্চ উদ্বোধনের দিন একটাই খেলা। পরের দিন রবিবার (২৩ মার্চ) দুটি ম্যাচ। প্রথমে সানরাইজার্স বনাম রাজস্থান রয়্যালস। তারপর মুখোমুখি হবে আইপিএলের ইতিহাসে সফলতম দুই ফ্র্যাঞ্চাইজি চেন্নাই সুপার কিংস এবং মুম্বই ইন্ডিয়ান্স। দুই দলই ছ’বার করে চ্যাম্পিয়ন হয়েছে। ছ’বার ট্রফি এনে দেওয়া মহেন্দ্র সিং ধোনি এবং রোহিত শর্মা কেউ আর অধিনায়ক নেই, তবু দলের সেরা আকর্ষণ এখনও তাঁরাই।